மன்னார்குடி, செப்.12: கர்நாடகாவில் இந்த ஆண்டு வரலாறு காணாத மழை பெய்தது. இதனால் அங்குள்ள அணைகள் நிரம்பி வழிந்தது. அதன் உபரி நீர் தமிழகத்திற்கு திறக்கப்பட்டதால் மேட்டூர் அணையும் 4 முறை நிரம்பியது. எதிர்பாராத வெள்ளம் அதிக நாட்கள் வந்ததால் முக்கொம்பில் இருந்து கொள்ளிடம் ஆற்றில் 2 லட்சம் கனஅடிக்கும் அதிகமாக தண்ணீர் திறக்கப்பட்டது. இந்த வெள்ளத்தை தாக்கு பிடிக்க முடியாமல் முக்கொம்பு அணை உடைந்தது. இதனால் காவிரியில் வந்த வெள்ளம் 120 டிஎம்சி வரை கடலுக்கு வீணாக சென்றது. இந்த நிலையில் கர்நாடக மாநிலம் குடகு பகுதியில் ஏற்பட்ட வெள்ள சேதத்திற்கு நிவாரணம் கோர டெல்லி சென்ற கர்நாடக முதல்வர் குமாரசாமி, நீர்ப்பாசனத்துறை அமைச்சர் சிவக்குமார் உள்ளிட்ட குழுவினர் நேற்று பிரதமர் மோடியை சந்தித்து மனு கொடுத்தனர்.இதற்கு பதில் அளித்த பிரதமர், குடகு மாவட்ட சேதத்தை பார்வையிட மத்திய குழுவை அனுப்பி வைப்பதாக உறுதி அளித்தார்.